Meddelelse offentliggjort i henhold til artikel 19, stk. 3, i Rådets forordning nr. 17(1) vedrørende en ansøgning om en negativattest eller en fritagelse i medfør af EF-traktatens artikel 81, stk. 3

(Sag COMP/C2/38.287 - Telenor/Canal+/Canal Digital)

(2003/C 149/10)

(EØS-relevant tekst)

I. ANMELDELSEN

1. Den 16. november 2001 anmodede Telenor Broadband Services AS ("TBS") i henhold til artikel 4 i forordning nr. 17 Kommissionen om en negativattest i medfør af EF-traktatens artikel 81, stk. 1, og EØS-aftalens artikel 53, stk. 1, subsidiært en fritagelse, i medfør af EF-traktatens artikel 81, stk. 3, og EØS-aftalens artikel 53, stk. 3, for tre aftaler indgået med bl.a. henholdsvis Groupe Canal+ SA ("Groupe Canal+") og dens nordiske datterselskab Canal+ Television AB ("Canal+ Nordic"). I de anmeldte aftaler fastsættes betingelserne for parternes betalings-tv-tjenester i Norden, navnlig distributionen af betalings-tv-kanaler med særlig populært indhold via Canal Digital AS' ("Canal Digital") satellitplatform med DTH (direct-to-home)(2).

2. TBS er et datterselskab af den veletablerede norske telekommunikationsoperatør Telenor AS og leverandør af bl.a. tv-tjenester til forbrugere i Norden via DTH-satellittransmission, fællesantenneanlæg ("SMATV") og kabel-tv-net. Groupe Canal+ er film- og tv-afdelingen af koncernen Vivendi Universal og producerer, køber og distribuerer spillefilm, audiovisuelle værker og senderettigheder til sportsbegivenheder. Groupe Canal+ producerer desuden betalings-tv-programmer og distribuerer via sit datterselskab Canal+ Nordic betalings-tv-pakker, herunder "pay-per-view" ("PPV") og "near-video-on-demand" ("NVOD"), via kabelanlæg og satellit-tv-platforme i Norden.

3. TBS/Telenor/Canal Digital og Groupe Canal+/Canal+ Nordic benævnes herefter som parterne i de anmeldte aftaler.

II. DE ANMELDTE AFTALER

4. Fra 1997 til 2001 drev TBS og Groupe Canal+ i fællesskab Canal Digitals DTH-satellit-tv-platform, idet hver af dem ejede 50 % af aktierne i joint venture-selskabet. Parterne indgik de anmeldte aftaler som en opfølgning af Groupe Canal+'s beslutning i 2001 om at afhænde sine aktier i Canal Digital og overføre dem til TBS. De anmeldte aftaler har hovedsagelig til formål at sikre salgstransaktioner og den fortsatte levering, der indtil da var sikret via en vertikal strukturel forbindelse mellem Canal Digital og Canal+ Nordic. De anmeldte aftaler består følgelig af:

- en salgs- og købsaftale mellem bl.a. Groupe Canal+ og TBS vedrørende salget af Groupe Canal+'s 50 % af aktierne i Canal Digital til TBS

- en distributionsaftale mellem bl.a. Groupe Canal+ og TBS vedrørende distributionen af Canal+ Nordics betalings-tv-kanaler med særlig populært indhold via DTH gennem Canal Digital

- en aftale om levering af PPV- og NVOD-programmer via Canal+ Nordic til Canal Digital.

I aftalerne fastsættes bl.a. følgende:

II.1. Enerettigheder til betalings-tv-kanaler

5. Groupe Canal+ giver TBS enerettighederne til at distribuere Canal+ Nordics betalings-tv-kanaler med særlig populært indhold via Canal Digital og giver afkald på at eje eller drive konkurrerende DTH/SMATV-distributionsplatforme i Norden i ti år (enerettigheder til betalings-tv-kanaler). Enerettighederne påvirker imidlertid ikke distributionen af Canal+ Nordics betalings-tv-kanaler med særlig populært indhold via en tredjemands kabelnet med mere end [...](3) tilknyttede husstande ("CATV") i Norden.

II.2. Forbud mod konkurrence om betalings-tv-kanaler

6. TBS forpligter sig over for Groupe Canal+ til dels ikke at eje eller drive betalings-tv-kanaler med særlig populært indhold til distribution via DTH/SMATV, dels ikke at distribuere betalings-tv-kanaler med særlig populært indhold fra konkurrerende leverandører via DTH, SMATV og visse mindre kabel-tv-net i Norden i ti år (forbud mod konkurrence om betalings-tv-kanaler). Bestemmelsen om forbud mod konkurrence påvirker imidlertid ikke distributionen af andre leverandørers betalings-tv-kanaler med særlig populært indhold via CATV-net, der ejes eller kontrolleres af Telenor.

7. Ordningen vedrørende forbud mod konkurrence er knyttet sammen med en mekanisme for parternes fælles køb af bestemt indhold. Herudover er parterne enedes om en række bestemmelser, der påvirker nabomarkeder, herunder bestemmelser om samarbejde om markedet for levering af satellittranspondertjenester og markederne for nye medier.

II.3. Enerettigheder til PPV/NVOD-kanaler og forbud mod konkurrence herom

8. Canal+ Nordic giver endvidere Canal Digital enerettighederne (og forpligtelsen) til at distribuere dens PPV/NVOD-filmkanaler via DTH/SMATV, mindre kabelnet og Telenors CATV-net i Norden i fem år (enerettigheder til PPV/NVOD-kanaler).

9. Enerettighederne kombineres med en ordning om forbud mod konkurrence, i medfør af hvilken Canal Digital under bestemte forhold - efter at have forhandlet med Canal+ Nordic - kan levere supplerende PPV/NVOD-kanaler og tjenester fra andre leverandører (forbud mod konkurrence om PPV/NVOD-kanaler).

III. AFHJÆLPENDE FORANSTALTNINGER FORESLÅET AF PARTERNE

10. Kommissionen kom i sin foreløbige konklusion frem til, at en række af de relevante bestemmelser i den form, de blev anmeldt, har til formål at begrænse og/eller medfører en begrænsning af konkurrencen i medfør af EF-traktatens artikel 81, stk. 1, og EØS-aftalens artikel 53, stk. 1, og/eller opfylder ikke betingelserne i EF-traktatens artikel 81, stk. 3, og EØS-aftalens artikel 53, stk. 3.

11. Den 31. marts 2003 fremlagde parterne et forslag for at tage hensyn til de problemer, aftalerne medfører i henhold til Kommissionens foreløbige konklusioner, og at ændre de anmeldte aftaler med henblik på at:

- mindske varigheden af enerettighederne til betalings-tv-kanaler til højst fire år

- at mindske anvendelsesområdet for enerettighederne ved at indsnævre definitionen af DTH/SMATV-distributionen til kabelnet

- mindske varigheden af forbuddet mod konkurrence om betalings-tv-kanaler og ordninger for fælles køb til højst tre år

- mindske anvendelsesområdet for ordningen for fælles køb af betalings-tv-kanaler med særlig populært indhold

- mindske varigheden af forbuddet mod konkurrence om PPV/NVOD-kanaler til højst tre år

- mindske varigheden af forbuddet mod konkurrence om satellittransponderkapacitet til højst fem år

- fjerne de bilaterale forkøbsrettigheder vedrørende køb og markedsføring af kanaler med særlig populært indhold og nye kanaler via platforme for nye medier.

IV. KOMMISSIONENS HENSIGT

På grundlag af det foregående vil Kommissionen imødekomme parternes reviderede ordninger for enerettigheder og forbud mod konkurrence. Inden da opfordrer Kommissionen interesserede parter til senest en måned efter offentliggørelsen af denne meddelelse at fremsætte deres bemærkninger via e-post (hanns-peter.nehl@cec.eu.int), fax (32-2) 295 01 28) eller post til nedenstående adresse med anførelse af følgende reference: "Sag COMP/C2/38.287 - Telenor/Canal+/Canal Digital": Europa-Kommissionen Generaldirektoratet for Konkurrence

Registreringskontoret for Karteller

J-70

Kontor 0/28

B - 1049 Bruxelles.

Hvis den part, der fremsætter bemærkninger, mener, at bemærkningerne indeholder forretningshemmeligheder eller andre fortrolige oplysninger, skal den angive de passager, som efter dens mening ikke bør offentliggøres med den begrundelse, at de indeholder forretningshemmeligheder eller andet fortroligt materiale, samt anføre grundene hertil. Hvis Kommissionen ikke modtager en begrundet anmodning, vil den gå ud fra, at bemærkningerne ikke indeholder fortrolige oplysninger.

(1) EFT 13 af 21.2.1962, s. 204/62.

(2) Kommissionens meddelelse (EFT C 340 af 4.12.2001, s. 6).

(3) Fortrolige oplysninger.